Togtrafikk på Bergensbanen stengt på grunn av snø
- Store forsinkelser må påregnes, opplyste Jernbaneverket ved 11-tiden mandag. - Så snart problemene er utbedret vil NSB kjøre tog på strekningen igjen. Enkelte tog kan som følge av hendelsen fortsatt bli forsinket eller innstilt inntil vi er i normal drift igjen. Vi beklager dette, opplyser NSB på sine nettsider. Det var ved 10-tiden mandag formiddag at morgentoget fra Bergen til Oslo stoppet på Myrdal på grunn av problemer med strømtilførselen. Et godstog hadde dessuten kjørt seg fast. - Godtoget har kjørt seg fast i snøen ved Finse. Det er mulig det har revet ned kjøreledninger. Det vil ta mange timer å få det reparert. Vi vil få opp et diesellokomotiv fra Ål. Det vil forsøke å dra opp godstoget, sier pressevakt Dag Svinsås i Jernbaneverket til Bergens Tidende. Passasjerene på morgentoget ble fraktet over på Flåmsbanen og blir kjørt videre med buss på strekningen Ustaoset-Geilo-Ål. NSB opplyser at passasjerene blir sendt videre med tog fra Ål til Oslo. Morgentoget fra Oslo til Bergen ble innstilt på strekningen mellom Ål og Myrdal. Formiddagstoget fra Bergen til Oslo ble innstilt mellom Voss og Ål.
Et godstog som har kjørt seg fast i snøen, samt at det er problemer med strømtilførselen, stenger Bergensbanen mellom Myrdal og Ål mandag.